DA Den Europæiske Unions Tidende C 66/1

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 66/01)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»TŘEBOŇSKÝ KAPR«

EF-nr.: CZ/PGI/0377/18.10.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Úřad průmyslového vlastnictví Adresse: Antonína Čermáka 2a, CZ-160 68 Praha 6 – Bubeneč Tlf. (420) 220 38 11 11 Fax (420) 224 32 47 18 E-mail: posta@upv.cz

2. Sammenslutning:

Navn: Rybářství Třeboň a.s. Adresse: Rybářská 801, CZ-379 01 Třeboň Tlf. (420) 384 70 15 39 Fax (420) 384 72 33 59 E-mail: rybarstvi@rybarstvi.cz Sammensætning: Producent/Forarbejdningsvirksomhed ( X ) Andet ( )

Denne ansøgning fraviger artikel 5, stk. 1, i Rådets forordning (EF) nr. 510/2006, fordi der kun findes én producent i området. Kravene i artikel 1 i Kommissionens forordning (EØF) nr. 2037/93 (2) er opfyldt.

3. Produktets art:

Kategori 1.7 — Fisk, bløddyr, skaldyr, ferske, og produkter på basis heraf

4. Varespecifikation

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Třeboňský kapr«

4.2. Beskrivelse: »Třeboňský kapr «er klassificeret under arten »almindelig karpe«. Ingen specifik stamme eller krydsning af denne art er væsentlig for at opnå produktets endelige egenskaber.

»Třeboňský kapr «opdrættes i fiskedamme i det afgrænsede område, dvs. reproduktion, opdræt og høst skal finde sted i dette område. Forarbejdning skal ikke nødvendigvis finde sted i det afgrænsede område.

Ryggen på »Třeboňský kapr «er mørkegrøn, grå eller gråblå, siderne er gulgrønne/gyldne og bugen er gulhvid. Ryg- og halefinner er grå, hale- og gatfinner har et rødligt skær og bryst- og bugfinner er gullige eller rødlige. »Třeboňský kapr «er kendetegnet ved kroppens høje ryg. »Třeboňský kapr «bliver op til 1 m lang og vejer 20 kg eller derover. Den optimale slagtevægt er 1,2-1,8 kg 3 år gammel og 2,4-3,2 kg 4 år gammel.

Specifikation af »Třeboňský kapr«-kødet: tørstof 23 %, protein 19,2 % og fedtstof 2,6 %.

Hvad de organoleptiske egenskaber angår, udskiller »Třeboňský kapr «sig ved den høje kødkvalitet med et meget lavt fedtindhold. Smagen er delikat og typisk for »Třeboňský kapr«. Smagen er karakteristisk og typisk på grund af det rene vand af høj kvalitet, hvor fiskene opdrættes i det afgrænsede område, virkningerne af de naturgivne og geografiske betingelser for karpeopdræt, påvirkningen fra Třeboň-bækkenets undergrund og frem for alt den hovedsagelig naturlige planktonnæring i vandet i det specifikke område kombineret med supplerende fodertilførsel. Den supplerende fodertilførsel består af korn.

»Třeboňský kapr «markedsføres enten levende eller forarbejdet, dvs. frossen, kølet (frisk), røget eller marineret på følgende måder: hel renset karpe, karpe opskåret i halve eller portioner, fileter og karpeindmad.

4.3. Geografisk område: Det afgrænsede område for opdræt af »Třeboňský kapr «omfatter fiskedamme i Třeboň-bækkenet i det fredede naturområde »Třeboňsko«. Dammene er forbundet med Zlatá stoka og andre vandveje.

4.4. Bevis for oprindelse: Den nuværende produktion af »Třeboňský kapr «i alle dens faser (strygning, opdræt, høst og forarbejdning) finder sted i det afgrænsede område i overensstemmelse med det certificerede kvalitetskontrolsystem ISO 9001:2001 og kontrolleres af HACCP (Hazard Analysis and Critical Control Point)-systemet. Kontrol af specifikationen foretages af den statslige veterinærforvaltning.

Ifølge dette system er den regionale veterinærforvaltnings personale til stede, når fiskene landes og sælges fra tankene, hvor de kontrollerer fiskenes sundhedstilstand, udseende og kvalitet. Ifølge den fastlagte overvågningsplan tager personale fra den regionale veterinærforvaltning med regelmæssige mellemrum prøver af fisk fra individuelle bestande og udfører prøver og analyser i godkendte laboratorier. Prøverne og analyserne dækker fiskens sundhedstilstand samt kødets sundhed og kvalitet. Der udføres stikprøvekontrol, og der tages prøver på det tidspunkt, hvor fiskene stryges.

Dambrugeren noterer fiskenes bevægelser på dambruget i de krævede journaler. Journalerne viser både udsætningsfaserne, alle bevægelser og høsten. Journaler over fiskesalget viser de solgte fiskemængder og identificerer kunderne. Kunderne opføres i regnskabssystemet.

4.5. Produktionsmetode: Gydefisk til opdræt af »Třeboňský kapr «stammer altid fra forældre, hvis ydre (kropsmål, skæltype og farve) overholder normerne.

Under gydefiskenes opvækst i det afgrænsede område foregår der en udvælgelsesproces, hvor der lægges vægt på den opnåede vægt, skæltype og sundhedstilstand. Ungfisk og gydefisk håndteres altid så lidt som muligt.

Til reproduktion af karper foretages strygningen i et kontrolleret miljø i et klækkeri i det afgrænsede område, hvor miljø- og vandkvaliteten garanteres.

Embryonerne udvikler sig i et særligt apparat. Blommesækslarverne opbevares i særlige damme i det afgrænsede område. I denne periode lever »Třeboňský kapr «af naturlig føde (plankton og benthos), og de fodres delvis med en blanding af kornmel uden tilsætningsstoffer. Ungkarperne opvokser i disse fiskedamme i 1-2 år, hvorefter de flyttes til større damme, hvor de vokser til markedsstørrelse i løbet af yderligere 1-2 år. I denne fase lever karperne af 2/3 naturlig føde og 1/3 supplerende kornfoder. Fodringen har en direkte indvirkning på kødets dannelse og kvalitet og dermed på den samlede brugsværdi af »Třeboňský kapr«. Den supplerende fodertilførsel tilpasses efter vandets temperatur og iltindhold. Karpernes indtag af det supplerende foder overvåges naturligvis også, og det samme gælder fiskenes vækst og sundhedstilstand. Disse forhold fastslås ved regelmæssig kontrol på fodringsstederne og ved prøvefangster.

Håndteringsdamme består af små vandtanke, der gennemstrømmes af vand fra det afgrænsede område, og som benyttes til at opbevare fiskene efter fangst. I lagerdammene fjernes muddersmagen fra fiskene, og kødet opnår en større værdi og mere smag som følge af det klare rindende vand. Efter høst og normal forarbejdning undergår fiskeprodukterne yderligere forarbejdning som f.eks. nedkøling, nedfrysning, røgning og marinering.

4.6. Tilknytning: I det afgrænsede område hersker der et særligt klima på grund af dets beliggenhed og geomorfologi, og det består i vid udstrækning af vandområder; alle disse forhold indvirker positivt på fiskenes vækst og vægt. Det geografiske område er økologisk rent og fri for større industrielle og kommunale forureningskilder i det fredede landskabsområde Třeboňsko, hvad der har en positiv indvirkning på karpernes sundhedstilstand. Systemet af fiskedamme, der er forbundet med Zlatá stoka, udgør et enestående vandforsyningssystem, som er mere end 300 år gammelt. Dette systems strukturer og rolle gør, at det ikke har noget sidestykke hverken i Europa eller verden som helhed. Det udgør et specifikt biotop med særlige egenskaber, som påvirker fiskeprodukternes egenskaber. Området byder på fremragende vilkår for formering af plankton og naturligt karpefoder med et højt næringsindhold, og de særlige klimatiske og geologiske vilkår bidrager også til denne situation som beskrevet ovenfor. Alle ovennævnte forhold skaber en årsagssammenhæng mellem det afgrænsede geografiske område og produktets endelige egenskaber (se 4.2).

»Třeboňský kapr «er nævnt i historiske værker fra de foregående århundreder, hvor der gik handelsruter til Passau og Wien.

Det traditionelle opdræt af karper i de tjekkiske landdistrikter går næsten tusind år tilbage i tiden. Adskilt opdræt af karper efter alder og de første forsøg med udvælgelse af karpeyngel blev omtalt af Dubravius i det 16. århundrede, da forvaltningen af fiskedamme var mere avanceret i Třeboňsko end alle andre steder. I 1506 udarbejdede Štěpánek Netolický et forslag til et fiskedamsystem i Třeboň-bækkenet. Systemets centrum blev Zlatá stoka, der med en længde på 48 km forsyner et stort antal fiskedamme mellem Chlum u Třeboně og Veselí nad Lužnicí med vand fra floden Lužnice. Referencer til opdrættet af »Třeboňský kapr «findes i mange publikationer som f.eks. »Atlas kaprů chovaných v ČR «(Atlas over karpeopdræt i Tjekkiet) af J. Pokorný eller »Pět století rybničního hospodářství v Třeboni «(Fem århundreder med fiskeopdræt i Třebon) af J. Šusta.

Betegnelsen »Třeboňský kapr «har været anvendt uafbrudt i mere end 100 år til at betegne karper med særlige egenskaber. Den har siden 1974 været beskyttet af den tjekkiske oprindelsesbetegnelse nr. 54 »Třeboňský kapr «(Wittingauer Karpfen) og den internationale oprindelsesbetegnelse »Třeboňský kapr «(Wittingauer Karpfen), der er beskyttet af internationale registre på grundlag af Lissabon-aftalen (nr. 53 af 22. november 1967 og nr. 836 af 6. december 2000). Beskyttelse af betegnelsen »Třeboňský kapr «indgår også i de bilaterale aftaler mellem Den Tjekkiske Republik og Østrig, Portugal og Schweiz om beskyttelse af oprindelsesbetegnelser.

Den særlige karakter, kvalitet og smagsparametre for »Třeboňský kapr «opnås især ved opvæksten og fodringen i det afgrænsede geografiske område, der har følgende specifikationer:

Regionens karakter, særlige kendetegn og status: Det snilde netværk af menneskeskabte kanaler og kunstige fiskedamme, der er bygget i en række etaper fra middelalderen til vor tid, udgør et perfekt system af gradvise koordinerede landskabsændringer, der bruger og udnytter de lokale naturforhold på en fornuftig måde.

De omfattende dalmoser med velbevarede bestande af planter og hvirvelløse dyr, hører til de mest værdifulde biotoper, som i mange tilfælde er enestående ikke blot i Bøhmen, men også i hele Europa. Andre, ikke mindre værdifulde elementer er de omfattende fiskedamsystemer med de sekundært dannede flodbredder, der ofte har erstattet de oprindelige vådområdebiotoper.

Geologi: En betydelig andel af Třeboňsko består af det geomorfologiske kompleks for Třeboň-bækkenet og navnlig den vestlige sedimentære del af det flade land i Lomnický-bækkenet og den østlige del af den krystalliske undergrund af højlandet Kardašořečická. Třeboň-bækkenet er let buet fra syd mod nord.

Klima: Klimaet omkring Třeboňsko er generelt, og navnlig i flodbækkenet, i en vis udstrækning specifikt og afviger fra de omkringliggende områder som følge af områdets beliggenhed og geomorfologiske karakter, og fordi det i høj grad består af vandområder. Den gennemsnitlige årstemperatur er højere, end man kunne forvente i denne højde, og det faktiske antal solskinstimer er større. Kraftige regnbyger forekommer ofte om sommeren. Et karakteristisk kendetegn for Třeboň-bækkenet er den hyppige forekomst af inversion uden vind, hvor der navnlig i den kolde del af året er lange perioder med stagnerende luftmasser i flodbækkenet. I disse situationer forekommer der hyppigt tåge. Den ugunstige virkning af disse inversioner med utilstrækkelig ventilation har heldigvis ikke nogen større indvirkning på luftforureningen i Třeboňsko, hvor der kun er meget få emissionskilder.

Fredet landskabsområde: I Třeboňsko er der to områder (med et stort antal lokaliteter), der er optaget på listen over vådområder af international betydning, som er beskyttet af Ramsar-konventionen.

Yderligere bevis på områdets specielle økosystem består i det forhold, at Třeboňsko i en årrække er blevet klassificeret som et europæisk vigtigt fuglebeskyttelsesområde (IBA) af organisationen »Birdlife International«. Třeboňsko er ligeledes blevet erklæret »beskyttet lokalitet «i henhold til NATURA 2000 (SPA og SAC).

Alle disse træk af denne regions specifikke biom med det rene miljø, vand og luft gør, at opdræt af »Třeboňský kapr «i det afgrænsede område har alle kendetegn for en økologisk ren proces. På baggrund af ovennævnte naturgivne parametre er betingelserne i det afgrænsede område specielt egnede til fremstilling af naturligt karpefoder.

4.7. Kontrolorgan:

Navn: Krajská veterinární správa pro Jihočeský kraj, Inspektorát v Jindřichově Hradci Adresse: Rybářská 801, CZ-379 01 Třeboň Tlf. (420) 384 72 11 87 Fax (420) 384 72 11 87 E-mail: z.cupr.kvsc@svscr.cz

4.8. Mærkning: Betegnelsen »Třeboňský kapr «anvendes med henblik på afsætning af levende fisk, således at når der i engrosleddet leveres fisk i transporttanke og med motorkøretøjer, står navnet på de pågældende fakturaer, følgesedler og forsendelsesdokumenter, og eventuelt også på tanken eller motorkøretøjet. I tilfælde af detailsalg, f.eks. salg af fisk i forretninger og boder, er sælgeren forpligtet til på salgsstedet at anbringe et tydeligt skilt med »Třeboňský kapr«.

I tilfælde af forarbejdet fisk skal betegnelsen »Třeboňský kapr «være tydeligt angivet på emballagen.

(1) EUT L 93 af 31.3.2006, s. 12.

(2) EFT L 185 af 28.7.1993, s. 5.